b'\n_START_ARTICLE_\nEkestubbe\n_START_PARAGRAPH_\nEkestubbe on Vihdist\xc3\xa4 l\xc3\xa4ht\xc3\xb6isin oleva aatelissuku. Lars Bertilsson, Olkkalan herra, oli Etel\xc3\xa4-Suomen alilaamanni vuosina 1619\xe2\x80\x931634 sek\xc3\xa4 Turun oikeuden puheenjohtaja vuonna 1632. H\xc3\xa4nen poikansa Henrik Larsson aateloitiin vuonna 1639 nimell\xc3\xa4 Ekestubbe ansioistaan kolmikymmenvuotisen sodan aikana._NEWLINE_Henrik Larsson oli ratsumies Ekholtin rykmentiss\xc3\xa4 vuonna 1621, korpraali H\xc3\xa4meen ratsurykmentiss\xc3\xa4 1623, kornetti 1625, luutnantti 1630 sek\xc3\xa4 ratsumestari St\xc3\xa5lhandsken rykmentiss\xc3\xa4. H\xc3\xa4nest\xc3\xa4 tuli majuri vuonna 1644, jolloin h\xc3\xa4n erosi sairaalloisuuden vuoksi palveluksesta. T\xc3\xa4ll\xc3\xb6in Ekestubbe oli ehdolla Turun hovioikeuden komendantiksi, muttei saanut nimityst\xc3\xa4. H\xc3\xa4nest\xc3\xa4 tuli Turun linnan komendantti vuonna 1656._NEWLINE_Henrik Larsson kuoli vuonna 1660 Olkkalassa. H\xc3\xa4nen vanhempansa olivat Lars Bertilsson ja Brita Henriksdotter Ekel\xc3\xb6f, Sipoon kirkkoherran Henrik Henriksson Ekel\xc3\xb6fin tyt\xc3\xa4r. Avioliitostaan tuntemattoman naisen kanssa h\xc3\xa4nell\xc3\xa4 oli tyt\xc3\xa4r Brita Ekestubbe, ratsumestari Arvid Tandefeltin puoliso.'